**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: SARADNjA PARLAMENTA I VRHOVNE REVIZORSKE**

**INSTITUCIJE**

**Datum: 11.02.2015.**

**Br. 02/2015**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[Uvod 2](#_Toc411497759)

[Odnos između glavnog revizora i parlamenta (učešće predsednika ili članova revizorske institucije u parlamentarnim aktivnostima) 4](#_Toc411497760)

[Izveštaji revizorskih institucija 10](#_Toc411497761)

# Uvod

Istraživanje se fokusira na odnos revizorske institucije sa parlamentima zemalja Evropske unije, odnosno učešće predsednika ili članova revizorske institucije u parlamentarnim aktivnostima, zatim analizu ovlašćenja glavnog revizora, način imenovanja revizora i period na koji se biraju. Navedeni su odbori koji su zaduženi za kontrolu izvršenja budžeta, kao i vrste odbora u kojima se razmatraju izveštaji.

Sve vrhovne revizorske institucije (u daljem tekstu VRI) su ovlašćene da vrše reviziju nacionalnih budžeta, dok neke imaju ovlašćenja da ispitaju račune centralne vlade, druge, takođe obavljaju reviziju računa organa lokalne samouprave i / ili javne agencije ili druge javne službe. Pored revizije, pojedine revizorske institucije obavljaju i druge poslove, kao što je navedeno u tabeli koja sledi u nastavku rada. Većina VRI u izveštajima daje mišljenje o aspektima upravljanja finansijama države. VRI u sedam država članica EU (Belgija, Francuska, Grčka, Italija, Litvanija, Portugal i Španija) ima kvazi-sudsku vlast. To im daje pravo da krivično gone lica osumnjičena za zloupotrebu javnih fondova. VRI donosi pravno obavezujuće odluke koje zahtevaju povraćaj sredstava, uz kamatu, ukoliko je ustanovljeno da nisu legalno korišćena. U tom slučaju odgovoran je obično pojedinac i nema kolektivne odgovornosti. Svakako, nakon revizije protiv odluke postoji pravo žalbe. Ukoliko su u pitanju sumnje o počinjenim krivičnim delima, izveštaji se prosleđuju krivičnim organima. Pored sudske vlasti, neke VRI imaju finansijsku moć. U Irskoj i Velikoj Britaniji, šef VRI, pored glavnog revizora, takođe deluje kao kontrolor i odobrava oslobađanje sredstava. Sa druge strane, šef mađarske VRI može da zamrzne fondove ili investicione projekte ako utvrdi neefikasnost i neregularnost u njihovoj upotrebi. U početku je VRI u Rumuniji imala sudsku vlast i čak zastupnike finansijskog tužilaštva. Međutim, u skladu sa Zakonom br. 94/1992., koji je izmenjen 2008. godine, VRI u Rumuniji više nema sudsku vlast. Ipak, još uvek može da suspenduje mere koje su u suprotnosti sa finansijskim i računovodstvenim propisima ili fiskalnim zakonskim odredbama, blokira ilegalno ili neefikasno korišćenje budžetskih ili socijalnih fondova. Pored toga, ukoliko subjekt revizije ili pojedinac ne sarađuje, VRI u Češkoj, Poljskoj i Slovačkoj imaju moć da izreknu novčanu kaznu. Ove sankcije mogu biti više puta ponavljane ako saradnja nije ostvarena u roku definisanom od strane revizora.[[1]](#footnote-1)

**Tabela 1. Ovlašćenja vrhovnih revizorskih institucija**

|  |  |  |  |
| --- | --- | --- | --- |
| **Zemlja** | **VRI daje mišljenje o predlozima zakona** | **Ima sudsku vlast** | **Ima finansijsku moć** |
| Austrija | ***+*** | **-** | - |
| Belgija | ***+*** | **+** | može zahtevati vraćanje zloupotrebljenih sredstava |
| Bugarska | ***+*** | **-** | - |
| Velika Britanija | ***-*** | **-** | ovlašćenje za raspolaganje (oslobađanje) sredstava |
| Grčka | ***+*** | **+** | može da izrekne novčane kazne i odredi obavezu vraćanja pogrešno iskorišćenih sredstava |
| Danska | ***-*** | **-** | - |
| Estonija | ***+*** | **-** | - |
| Irska | ***-*** | **-** | ovlašćenje za raspolaganje sredstvima |
| Italija |  | **+** | može zahtevati povratak zloupotrebljenih sredstava |
| Letonija | ***+*** | **-** | - |
| Litvanija | ***+*** | **+** | može zahtevati povratak zloupotrebljenih sredstava |
| Luksemburg | ***+*** | **-** | - |
| Mađarska | ***+*** | **-** | može zamrznuti sredstva |
| Malta | ***+*** | **-** | - |
| Nemačka | ***+*** | **-** | - |
| Slovenija | ***+*** | **-** | - |
| Finska | ***-*** | **-** | - |
| Francuska | ***-*** | **+** | može da izrekne novčane kazne i odredi obavezu vraćanja pogrešno iskorišćenih sredstava |
| Holandija | ***+*** | **-** | - |
| Švedska | ***+*** | **-** | - |
| Španija | ***+*** | **+** | može zahtevati povratak zloupotrebljenih sredstava |
| EU | ***+*** | **-** | - |

Izvor: *Parliamentary control of budget implementation, Study 2012. European Parliament, Policy Department D: Budgetary Affairs; Table 7. Powers of the Supreme Audit Institutions*

# Odnos između glavnog revizora i parlamenta (učešće predsednika ili članova revizorske institucije u parlamentarnim aktivnostima)

Pojedine VRI u državama članicama EU vodi jedan predsednik, koji se zove glavni revizor. Ostale VRI imaju više članova u Upravnom odboru koji zajedno usmeravaju aktivnosti revizije. U ovom drugom slučaju, predsednik je jedan od članova odbora. U Velikoj Britaniji, predsednik VRI u radu ima podršku javne službe i nema članova, kao što su članovi Evropskog revizorskog suda koje imenuje Savet posle konsultacija sa Evropskim parlamentom. U nekim državama članicama EU, predsednika i članove VRI bira Vlada ili predsednik Republike (pogledati tabelu u nastavku teksta). Ipak, u većini slučajeva oni su izabrani od strane Parlamenta. Evropski revizorski sud i *Tribunal de Cuentas* u Španiji su jedine VRI koje biraju svoje predsednike iz reda svojih članova.

Predsednik Evropske revizorske institucije *(the European Court of Auditors)* prisustvuje plenarnim sednicama Evropskog parlamenta, a predsednik i revizori, takođe, prisustvuju sednicama nadležnog odbora i učestvuju u raspravama Odbora za budžetsku kontrolu. U većini zemalja, predstavnici VRI su prisutni tokom predstavljanja revizorskih izveštaja da bi obrazložili rezultate urađenih kontrola, dali dodatne informacije ili odgovarali na pitanja članova odbora. Revizori su često prisutni kada odbor poziva predstavnike revidiranog organa da svedoče. Predsednici VRI u Irskoj i Velikoj Britaniji prisustvuju sastancima Odbora za javne račune - *Committee on Public Accounts* u svojstvu stalnog svedoka. U poljskom Parlamentu predsednik VRI prisustvuje plenarnim sednicama Parlamenta.

Generalno, vrhovne revizorske institucije smatraju se nezavisnim od Parlamenta i Vlade u državama članicama EU. Ova nezavisnost je naglašena imenovanjem predsednika VRI na period do godina penzionisanja u nekim državama članicama (na primer u Francuskoj, Irskoj, Italiji, Holandiji i Velikoj Britaniji). Važno je i vremensko trajanje mandata članova i predsednika VRI koji varira između 3 i 12 godina, a u nekim slučajevima se obnavlja. Naredna tabela prikazuje način i vreme imenovanja predsednika i članova VRI.

**Tabela 2. Imenovanje članova i predsednika Vrhovne revizorske institucije**

|  |  |  |
| --- | --- | --- |
| **Zemlja** | **Članovi VRI** | **Predsednik VRI** |
| Austrija | Revizorsku instituciju predvodi jedan glavni revizor ili predsednik | Parlament na 12 godina |
| Belgija | Parlament bira revizore na 6 godina, obnovljivi mandat | Parlament |
| Velika Britanija | Parlament, imenuje Kraljica | Parlament, imenuje Kraljica, doživotno |
| Grčka |  | Vlada |
| Danska | Parlament | Parlament, mandat 6+4 godine |
| Estonija | Parlament | Predsednik Republike predlaže, Parlament bira predsednika VRI na 5 godina |
| Irska |  | Parlament predlaže, predsednik Republike imenuje, do starosne granice za penzionisanje |
| Italija | Javni konkurs i Vlada | Vlada predlaže i predsednik Republike imenuje, do starosne granice za penzionisanje |
| Kipar | Parlament | Predsednik, do 68 godina starosti |
| Litvanija | Parlament | Parlament odlučuje na predlog predsednika Republike, imenuje se na 5 godina, obnovljiv mandat |
| Luksemburg | Parlament, Vojvoda od Luksemburga imenuje | Vojvoda od Luksemburga imenuje na 6 godina, obnovljiv mandat |
| Mađarska |  | Parlament, 12 godina |
| Malta | Parlament | Parlament, 5 godina obnovljiv mandat |
| Nemačka | Predsednik VRI predlaže | Predsednik Republike imenuje na 12 godina ili do penzionisanja |
| Slovenija | Parlament, na predlog predsednika Republike | Parlament, na predlog predsednika Republike, 9 godina |
| Finska | Parlament | 6 godina,obnovljiv mandat |
| Francuska | Vlada | Vlada predlaže, Predsednik Republike imenuje do starosne granice za penzionisanje |
| Holandija | Parlament predlaže, Vlada imenuje | Parlament predlaže, Vlada imenuje |
| Češka | Predsednik VRI predlaže,  Parlament bira | Parlament odlučuje na predlog predsednika Republike, imenuje se na 9 godina |
| Španija | Kralj imenuje na 9 godina | Revizori biraju međusobno, na 3 godine |
| EU | Savet Evrope, revizori na 6 godina, obnovljiv mandat | Predsednik na 3 godine, obnovljiv mandat |

Prema: *Table 8. Appointment of Supreme Audit Institution members and presidents*

Postoje značajne razlike u stepenu u kojem su parlamenti uključeni u rad VRI. Parlamenti mogu da predlože pitanja koja smatraju da treba istražiti od strane glavnog revizora, a u nekim slučajevima aktivno podstiču revizije podnošenjem predloga. Iako su u određenom broju država članica vrhovne revizorske institucije obavezne da ispune takve zahteve, češći slučaj je da VRI imaju formalno pravo da odluče da li da ispune takve zahteve (vidi tabelu za detaljnije informacije). U Mađarskoj i Poljskoj, VRI može da obavlja reviziju na zahtev Vlade, iako ima slobodu da izabere predmet revizije.UN

**Tabela 3. Odnos VRI i parlamenta**

|  |  |
| --- | --- |
| Austrija | Parlament određuje predmet i organ u kojem će biti sprovedena revizija. VRI mora da ispunjava zahtev, a izveštaj se predstavlja na sednici Odbora. |
| Belgija | Parlament određuje predmet i organ u kojem će biti sprovedena revizija. VRI mora da ispunjava zahtev, a izveštaj se predstavlja na sednici Odbora. |
| Bugarska | Parlament može naložiti VRI da izvrši reviziju. |
| Velika Britanija | Parlament predlaže predmet i organ u kojem će biti sprovedena revizija, a VRI samostalno odlučuje o obavljanju revizije, izveštaj se predstavlja na sednici Odbora. |
| Grčka | Parlament određuje predmet i organ u kojem će biti sprovedena revizija. VRI obavlja reviziju. |
| Danska | Parlament može naložiti VRI predmet i organ u kojem će biti sprovedena revizija. VRI obavlja reviziju. |
| Estonija | Parlament može naložiti VRI predmet i organ u kojem će biti sprovedena revizija. VRI obavlja reviziju. Izveštaj se predstavlja na sednici Odbora. |
| Irska | Parlament predlaže predmet i organ u kojem će biti sprovedena revizija, a VRI samostalno odlučuje o obavljanju revizije, izveštaj se predstavlja na sednici Odbora. |
| Italija | Parlament može naložiti VRI da izvrši reviziju. |
| Kipar | Parlament određuje predmet i organ u kojem će biti biti sprovedena revizija. VRI mora da ispunjava zahtev, a izveštaj se predstavlja na sednici Odbora, po potrebi. |
| Mađarska | Parlament predlaže VRI predmet i organ u kojem će biti sprovedena revizija, ali VRI samostalno odlučuje o obavljanju revizije, izveštaj se predstavlja na sednici Odbora. |
| Malta | Parlament može naložiti VRI reviziju, VRI mora da ispuni zahtev, a izveštaj se predstavlja na sednici Odbora. |
| Nemačka | VRI samostalno odlučuje o obavljanju revizije, a izveštaj se predstavlja na sednici Odbora |
| Portugal | Parlament može naložiti VRI da izvrši do 2 revizije godišnje. |
| Rumunija | Parlament može naložiti VRI predmet i organ u kojem će biti sprovedena revizija. VRI mora da ispunjava zahtev, a izveštaj se predstavlja na sednici Odbora. |
| Slovačka | Parlament može naložiti VRI predmet i organ u kojem će biti sprovedena revizija. VRI mora da ispunjava zahtev, a izveštaj se predstavlja na sednici Odbora. |
| Slovenija | Parlament može naložiti VRI da izvrši reviziju, i to najviše 5 revizija godišnje. |
| Finska | VRI samostalno odlučuje o obavljanju revizije, a izveštaj se predstavlja na sednici Odbora. |
| Francuska | VRI samostalno odlučuje o obavljanju revizije, a izveštaj se predstavlja na sednici Odbora. |
| Holandija | Parlament može naložiti VRI predmet i organ u kojem će biti sprovedena revizija, ali VRI samostalno odlučuje o obavljanju revizije. Izveštaj se predstavlja na sednici Odbora. |
| Češka | Parlament može naložiti VRI predmet i organ u kojem će biti sprovedena revizija, ali VRI samostalno odlučuje o obavljanju revizije. Izveštaj se predstavlja na sednici Odbora. |
| Španija | Parlament može naložiti VRI da izvrši reviziju, a predsednik VRI predstavlja izveštaj. |

Izvor: *Parliamentary control of budget implementation, Study 2012. European Parliament, Policy Department D: Budgetary Affairs; Annex 1: Parliamentary budgetary control, 36*.

U većini parlamenata izveštaj revizije se razmatra na sednici nadležnog odbora. Što se tiče nadležnosti odbora koji su zaduženi za kontrolu izvršenja budžeta, u austrijskom Parlamentu postoje dva tela zadužena za kontrolu i to Odbor za budžet i Odbor za reviziju (*Budget Committee* i *Court of Audit Committee*), a pododbor se osniva po potrebi. Odbor se bavi razmatranjem revizorskih izveštaja i priprema zakonska rešenja kojima se odobrava implementacija Federalnog budžeta. Odbor za reviziju može, uz Odbor za budžet, da predlaže zakone o upravljanju i implementaciji budžeta. Parlament može oformiti pododbor Odbora za reviziju da istraži poseban događaj (maksimum jedan u određenom periodu) sve dok se ne završi istraga VRI.

Pravne posledice uslediće donošenjem odluka ili zakonskih rešenja u slučaju otkrivene zloupotrebe članova Vlade nakon usvajanja izveštaja VRI u Parlamentu.[[2]](#footnote-2) U Belgiji Odbor za finansije i budžet vrši kontrolu korišćenja sredstava i analizira mišljenja i predloge revizora iz izveštaja VRI za prethodnu godinu. U Bugarskoj Odbor za budžet i finansije priprema izveštaj o izvršenju budžeta za razmatranje na sednici Narodne skupštine.

**Tabela 4. Nadležnost odbora koji su zaduženi za kontrolu izvršenja budžeta**S APPOINTED BY PRESIDENT APPOINTED BY TERM OF OFFICE

|  |  |
| --- | --- |
| Austrija | Odbor za reviziju, zajedno sa VRI analizira implementaciju i potrošnju javnih sredstava, a zajedno sa Odborom za budžet predlaže zakone o pripremi i izvršenju budžeta. Parlament može zatražiti da pododbor za reviziju istraži određeni događaj (maksimalno jedan u određenom periodu) sve dok nije predmet rada u VRI. |
| Belgija | Kontrola korišćenja sredstava i analiza primedbi VRI, koje se odnose na prethodne godine. |
| Bugarska | Odbor za budžet priprema izveštaj o realizaciji budžeta za diskusiju na sednici Narodne skupštine. |
| Velika Britanija | Odbor za javne finansije razmatra oko 50 izveštaja godišnje, izveštava o tome da li je potrošnja budžetskih sredstava preko limita u odnosu na odluku parlamenta, a ispituje neefikasno korišćenje budžetskih sredstava. Izveštaji sadrže administrativne elemente, a ne političke stavove. |
| Grčka | Odbor priprema izveštaj za raspravu i usvajanje na sednici Parlamenta. |
| Danska | Nadležnosti Javnog budžetskog odbora uporedive su sa nadležnostima Odbora za kontrolu budžeta EP. Odbor za finansije priprema informacije o revizorskim izveštajima a na osnovu preporuka Javnog budžetskog odbora, koje se dostavljaju Parlamentu. |
| Estonija | Estonski ekvivalent Odboru za budžetsku kontrolu EP razmatra i raspravlja pitanja vezana za budžet. Odbor ima pravo da daje predloge drugim odborima u vezi sa pripremom i izmenama zakonodavstva iz ove oblasti. Odbor je odgovoran za zakonodavnu budžetsku proceduru. |
| Irska | Nadležnosti Odbora za javne finansije nisu uporedive sa nadležnostima Odbora za budžetsku kontrolu EP. Odbor se ne konsultuje u vezi s zakonskom regulativom. |
| Italija | Odbor za budžet Poslaničkog doma je odgovoran za pripremu izveštaja o finansijskim i budžetskim zakonima, kao i za procenu finansijskih implikacija kod primene drugih zakona. |
| Kipar | Odbor je zadužen za praćenje razvojnih planova, kontrolu državne potrošnje u skladu sa ovim planovima. Razmatra godišnji izveštaj VRI. |
| Mađarska | Odbor razmatra godišnji program i izveštaj o radu VRI, predlog budžeta i realizaciju budžeta. |
| Malta | Nadzor i procena finansijskog upravljanja u javnom sektoru; promocija i poboljšanje efikasnog i efektivnog korišćenja javnih resursa, jačanje odgovornosti izvršne vlasti. |
| Nemačka | Kontrolni pododbor analizira federalne finansijske i budžetske aktivnosti, predlog izvršenja i implementaciju budžeta Savezne vlade i mišljenje prosleđuje Odboru za budžet, koji podnosi izveštaj parlamentu sumirajući preporuke za raspravu na plenarnoj sednici. |
| Rumunija | Odbori ispituju godišnje i druge izveštaje revizije i prosleđuju zaključke na plenarnu sednicu parlamenta. Odbori u oba doma, takođe analiziraju predlog budžeta. |
| Slovačka | Razmatra usvajanje i primenu budžeta, naknadne kontrole iz oblasti fiskalne i monetarne politike. |
| Finska | Odbor za reviziju analizira izvršenje budžeta, razmatra izveštaje koji se bave državnim finansijama i sprovodi nadzorne aktivnosti po sopstvenoj inicijativi. Nadležan je za zakonodavstvo koje se odnosi na kontrolnu ulogu parlamenta. |
| Francuska | Odbor za javne finansije je odgovoran za pripremu budžeta i kontrolu izvršenja. Generalni izvestilac (ukupnog budžeta) i specijalni izvestioci (poseban budžet za svaku jedinicu) pripremaju izveštaj o nacrtu Zakona o budžetu. Razmatra doslednost između prognoza i izvršenja budžeta. Od 2009. godine izmenama Poslovnika Narodne skupštine oformljen je Odbor za procenu i kontrolu javnih politika čiji obim rada prevazilazi nadležnosti jednog stalnog odbora. |
| Holandija | Odbor za javnu potrošnju predlože izmene i dopune, razmatra godišnji izveštaj o radu VRI u parlamentu i nadležan je za kontrolu budžetske potrošnje. Za usvajanje i implementaciju nacionalnog budžeta nadležan je Odbor za finansije. |
| Češka | Odbor priprema nacrt rezolucije o budžetu za debatu u Poslaničkom domu, razmatra izveštaje VRI i analizira predloge iz izveštaja VRI. |
| Španija | Odbor priprema mišljenja i preporuke o izveštaju VRI, izveštava o budžetu za raspravu i usvajanje u oba doma, ili u Kongresu, u slučaju neslaganja. |
| EU | Kontrola korišćenja sredstava, borba protiv korupcije i neefikasnog trošenja sredstava, priprema mišljenja o imenovanjima u VRI . |

Izvor: *Parliamentary control of budget implementation, Study 2012. European Parliament, Policy Department D: Budgetary Affairs; Annex 1: Parliamentary budgetary control, 36*.

# 

# Izveštaji revizorskih institucija

U svim zemljama obuhvaćenim istraživanjem vrhovna revizorska institucija je zadužena za praćenje potrošnje javnih sredstava.[[3]](#footnote-3) Kako je navedeno, u pitanju su nezavisne institucije koje uglavnom imaju obavezu izveštavanja parlamenta o svojim nalazima (npr. nakon svake revizije, kao što je slučaj u Austriji, Finskoj ili Sloveniji). U Finskoj je obavezno podnošenje godišnjeg izveštaja Parlamentu u septembru. U Hrvatskoj, godišnje izveštaje o radu i izveštaje o obavljenim revizijama Državni ured za reviziju podnosi Parlamentu do kraja tekuće za prethodnu godinu. U Srbiji, Državna revizorska institucija podnosi Narodnoj skupštini godišnji izveštaj o radu i posebne izveštaje. U Slovačkoj o rezultatima revizorske aktivnosti u prošloj kalendarskoj godini Parlament se izveštava do kraja marta tekuće. U Sloveniji Računski sud podnosi jednom godišnje na razmatranje Državnom zboru izveštaj o radu, a jedanput u dva meseca, administracija revizorske institucije obaveštava predsedavajućeg Odbora za kontrolu javnih finansija o tekućim revizijama.

Odnos između vrhovne revizorske institucije i parlamenta, pored redovnog izveštavanja, podrazumeva dostavljanje izveštaja o revizorskim nalazima bilo kada na zahtev Parlamenta. U Finskoj je pojačana parlamentarna nadzorna uloga u cilju unapređenja budžetske autonomije parlamenta. VRI je izdvojena iz Ministarstva finansija kao nezavisno telo koje je povezano sa Parlamentom od januara 2001. godine, priprema godišnje revizije i, po potrebi, sprovodi vanredne revizije. Izveštaj nakon svake obavljene revizije dostavlja se, pored ostalih, i parlamentarnom Odboru za reviziju. Hrvatski Državni ured za reviziju dostavlja podatke o obavljenoj reviziji državnog budžeta i korisnika budžeta, o čemu se raspravlja na parlamentarnim odborima, a zatim na plenarnoj sednici Hrvatskog sabora. U Slovačkoj postoji Vrhovna revizorska kancelarija Republike Slovačke koja kao nezavisni organ vlasti vrši reviziju upravljanja budžetskim sredstvima, koja se u skladu sa zakonom odobravaju od strane parlamenta ili Vlade. U tabeli koja sledi, prikazano je u kojim odborima se razmatraju izveštaji VRI i da li postoji ekvivalent Odboru za kontrolu budžeta Evropskog parlamenta (*the Committee on Budgetary Control*), odnosno da li navedene izveštaje pored nadležnog stalnog radnog tela razmatra i Odbor za budžet. Može se videti da se u parlamentima Češke, Francuske, Poljske i Slovačke po potrebi osnovaju pododbori Odbora za budžet.

**Tabela 5 . Vrste odbora u kojima se razmatraju izveštaji VRI**

|  |  |  |  |  |
| --- | --- | --- | --- | --- |
| **Zemlja** | **Odbor za kontrolu budžeta Evropskog parlamenta -ekvivalent** | **Odbor za budžet** | **Pododbor Odbora za budžet** | **Stalno radno telo** |
| Austrija | ***+*** |  | + |  |
| Belgija |  | + | + | + |
| Bugarska |  | + | + |  |
| Velika Britanija | ***+*** |  |  | + |
| Grčka | ***+*** |  |  |  |
| Danska | ***+*** | + |  | + |
| Estonija | ***+*** |  |  | + |
| Irska | ***+*** |  |  |  |
| Italija |  | + | + | + |
| Kipar | ***+*** |  |  |  |
| Letonija | ***+*** |  |  |  |
| Litvanija | ***+*** | + |  | + |
| Luksemburg | ***+*** |  |  |  |
| Mađarska |  | + | + | + |
| Malta | ***+*** |  |  |  |
| Nemačka |  | + | + |  |
| Poljska | ***+*** | + | + po potrebi | + |
| Portugalija |  | ***+*** |  | ***+*** |
| Rumunija |  | + | + |  |
| Slovačka |  | + | + po potrebi | + |
| Slovenija | ***+*** |  |  | + |
| Finska | ***+*** |  |  |  |
| Francuska |  | + | + po potrebi |  |
| Holandija | ***+*** |  |  | + |
| Španija | ***+*** |  |  |  |
| Švedska |  |  |  | + |
| EU | ***+*** |  |  | + |

Izvor: Istraživanje: Parlamentarna tela nadležna za kontrolu implementacije budžeta, 2012.

Prema: *Parliamentary control of budget implementation, Study 2012. European Parliament, Policy Department D: Budgetary Affairs; Table 3. Types of committees where SAI reports are discussed,16.*

**Istraživanje uradila:**

mr Marina Prijić,

viši savetnik-istraživač

1. Komparativna analiza vrsta revizije koje sprovodi glavni revizor (npr. finansijske revizije, performanse revizije, itd), i pregled revizija (npr. centralne vlade, lokalne samouprave, agencije, javnih preduzeća, itd) "*State Audit in the European Union"* u izdanju Nacionalne kancelarije za reviziju - *National Audit Office* [↑](#footnote-ref-1)
2. Internet adresa: <http://www.ab.gov.tr/files/ardb/evt/1_avrupa_birligi/1_9_politikalar/1_9_9_ekonomi/Parliamentary_control_of_budget_implementation.pdf> [↑](#footnote-ref-2)
3. Istraživanje: Parlamentarna tela nadležna za kontrolu implementacije budžeta, 2012. [↑](#footnote-ref-3)